వీసీ సజ్జనార్

విశ్వనాథ్ చెన్నప్ప సజ్జనార్ 1996 బ్యాచ్‌కు చెందిన ఐపీఎస్ అధికారి. ఆయన అదనపు డీజీపీ హోదాలో టీజీఎస్‌ఆర్టీసీ వైస్‌చైర్మన్‌ అండ్‌ మేనేజింగ్‌ డైరెక్టర్‌గా పని చేస్తున్నారు. సజ్జనార్ ఉమ్మడి వ‌రంగ‌ల్ జిల్లాలోని జ‌న‌గామ ఎస్పీగా త‌న కెరీర్‌ను ప్రారంభించారు. 2008 వరంగల్ యాసిడ్ దాడి కేసులో ఎన్ కౌంటర్, 2019 శంషాబాద్ దిశ ఎన్ కౌంటర్‌లు సజ్జనార్‌ను దేశవ్యాప్తంగా వార్తల్లో నిలిచేలా చేశాయి.

వృత్తి జీవితం
సజ్జనార్ ఉమ్మడి వరంగల్ జిల్లా లోని జ‌న‌గామ ఏఎస్పీగా త‌న కెరీర్‌ను ప్రారంభించారు. ఉమ్మడి ఆంధ్రప్రదేశ్ లో వివిధ హోదాల్లో పోలీసు అధికారిగా పని చేశారు. ఆయన పులివెందుల ఎఎస్‌పి, వరంగల్, మెదక్, నల్లగొండ, గుంటూరు, కడప లో ఎస్పీగా,  ఇంటెలిజెన్స్ ఐజీగా, సైబరాబాద్ పోలీస్ కమిషనర్‌గా విధులు నిర్వర్తించారు. సజ్జనార్ 25 ఆగష్టు 2021న టీజీఎస్ఆర్టీసీ ఎండీగా నియమితులవగా.. 3 సెప్టెంబర్ 2021న ఎండీగా బాధ్యతలు స్వీకరించారు. 

సజ్జనార్‌ను 2025 సెప్టెంబర్ 27న హైదరాబాద్ సిటీ పోలీస్ కమిషనర్‌గా నియమిస్తూ తెలంగాణ ప్రభుత్వం ఉత్తర్వులు జారీ చేసింది. ఆయన సెప్టెంబర్ 30న కమిషనర్‌గా బాధ్యతలు చేపట్టాడు.

 2019 దిశ నిందుతుల ఎన్‌కౌంటర్
హైదరాబాద్ శంషాబాద్ తొండుపల్లి టోల్ ప్లాజా దగ్గర 2019 నవంబర్ 27న ఇంటి నుంచి బయటకు వెళ్లిన వెటర్నరీ డాక్టర్ దిశ పై  లారీ డ్రైవర్, క్లీనర్లుగా పనిచేస్తున్న నలుగురు యువకులు హత్యాచారం చేశారు. స్కూటీకి పంక్చర్ వేసి, దానిని బాగు చేయిస్తామని చెప్పి, కిడ్నాప్ చేసి, అత్యాచారం చేసి, చనిపోయిన తర్వాత చటాన్​పల్లి బ్రిడ్జి కింద పెట్రోలు పోసి కాల్చి చంపారు. పోలీసులు ఆ నలుగురిని రీ కన్ స్ట్రక్షన్ కోపం సంఘటనా స్థలానికి తీసుకెళ్ళగా వాళ్లు తిరగబడ్డారు. అక్కడి నుంచి తప్పించుకుని పారిపోయేందుకు యత్నించి పోలీసుల దగ్గర నుంచి ఆయుధాలు లాక్కోవడానికి ప్రయత్నించారు. ఈ క్రమంలో పోలీసులు ఎన్‌కౌంటర్ చేయగా నలుగురూ నిందితులు చనిపోయారు. వరంగల్ ఎన్‌కౌంటర్‌లో స్వయంగా పాల్గొన్న సజ్జనార్ దిశ ఎన్‌కౌంటర్ ఘటనలో స్వయంగా పాల్గొనకపోయినప్పటకీ ఆయన ఆధ్వర్యంలోనే ఈ కేసు విచారణ జరిగింది.

2008 వరంగల్ యాసిడ్ దాడి
వరంగల్‌లోని కిట్స్ కళాశాలలో బీటెక్ చేస్తున్న స్వప్నిక, ప్రణీతలపై 2008 డిసెంబర్‌ 10న యాసిడ్ దాడి జరిగింది. ఈ దాడిలో ముగ్గురు యువకుల ప్రమేయం ఉన్నట్లు పోలీసులు గుర్తించారు. వరంగల్ ఎస్పీగా ఉన్న వీసీ సజ్జనార్ నేతృత్వంలోని పోలీసుల బృందం నిందితులు శాఖమూరి శ్రీనివాస్, బజ్జురి సంజయ్, పోతరాజు హరికృష్ణలను సీన్ రీకన్‌స్ట్రక్చన్‌ కోసం ఘటనా స్థలానికి తీసుకవెళ్లగా నిందితులు తమ నుంచి ఆయుధాలు లాక్కొని దాడి చేయడానికి ప్రయత్నించారని, ప్రతిదాడిలో జరిగిన ఎన్‌కౌంటర్ లో ముగ్గురిపై కాల్పులు జరపడంతో వారు చనిపోయారని పోలీసులు వెల్లడించారు.

మూలాలు

వర్గం:1968 జననాలు
వర్గం:ఐ.పి.ఎస్.ఆఫీసర్లు